

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2025-06-11

Peticijų komisijai Į 2025-05-21 Nr. V-2025-9835

**DĖL PETICIJOJE PATEIKTO SIŪLYMO ATKURTI APSKRITIES VALDYMO ĮSTATYMO GALIOJIMĄ**

Atsakydami į Jūsų prašymą, teikiame nuomonę dėl Antano Algimanto Miškinio peticijoje pateikto siūlymo atkurti Apskrities valdymo įstatymo galiojimą.

Atsižvelgdami į tai, kad įstatymų ar kitų teisės aktų, pripažintų netekusiais galios, galiojimas negali būti atkuriamas, peticijoje pateiktą siūlymą suprantame kaip siūlymą Seimui įstatymu vėl nustatyti tokį teisinį reguliavimą, koks buvo nustatytas 2010 m. liepos 1 d. galios netekusiame Apskrities valdymo įstatyme. Pareiškėjo peticija yra grindžiama tuo, kad, jo teigimu, Apskrities valdymo įstatymui netekus galios nebeliko Konstitucijos 123 straipsnio 1 dalyje numatyto apskričių valdymo.

Pažymėtina, kad Apskrities valdymo įstatymo ir jį keitusių įstatymų pripažinimo netekusiais galios įstatymu, įsigaliojusiu 2010 m. liepos 1 d., pripažinus Apskrities valdymo įstatymą netekusiu galios, panaikinus apskričių viršininkų ir jų pavaduotojų pareigybes ir likvidavus apskričių viršininkų administracijas, kartu įsigaliojusiais įstatymais buvo perskirstytos buvusios apskričių viršininkų ir jų administracijų funkcijos ir pakeistas valdymas apskrityse. Pagal Vyriausybės įstatymo 35 straipsnį, Vyriausybė valdymą apskrityje – Lietuvos Respublikos teritorijos aukštesniajame administraciniame vienete – organizuoja per ministerijas, Vyriausybės įstaigas, įstaigas prie ministerijų, kitus Vyriausybei tiesiogiai pavaldžius ar atskaitingus viešojo administravimo subjektus (1 dalis); veikdami aukštesniuosiuose administraciniuose vienetuose ministrui, Vyriausybės įstaigos ar įstaigos prie ministerijos vadovui pavaldūs teritoriniai valstybinio administravimo subjektai, kiti Vyriausybei tiesiogiai pavaldūs ar atskaitingi viešojo administravimo subjektai jiems suteiktus viešojo administravimo įgaliojimus įgyvendina įstatymų ir jų pagrindu priimtų teisės aktų nustatyta tvarka (2 dalis).

Taigi nors valdymo apskrityse – aukštesniuosiuose administraciniuose vienetuose – organizavimas reguliuojamas ne vienu specialiu įstatymu, o atskirais įvairių valstybės institucijų ir joms pavaldžių ar atskaitingų viešojo administravimo subjektų veiklą reglamentuojančiais įstatymais, esminis peticijos argumentas, jog Apskrities valdymo įstatymui netekus galios apskričių valdymo apskritai neliko ir yra nevykdoma Konstitucijos 123 straipsnio 1 dalies nuostata, įpareigojanti Vyriausybę įstatymo nustatyta tvarka organizuoti valdymą aukštesniuosiuose administraciniuose vienetuose, yra nepagrįstas. Apskrities viršininko pareigybės panaikinimas nereiškia apskrities valdymo panaikinimo, o tokios pareigybės steigimo ar panaikinimo tikslingumo klausimas yra Seimo diskrecijos dalykas.

Departamento direktorius Dainius Zebleckis

V. Staugaitytė, tel. (0 5) 209 6898, el. p. viktorija.staugaityte@lrs.lt

R. Šidlauskaitė, tel. (0 5) 209 6840, el. p. rasa.sidlauskaite@lrs.lt